24 ವರ್ಷಗಳ ನಂತ್ರ ಅಕ್ಕನೊಂದಿಗೆ ನಟಿಸಿದ ಮಾಧುರಿ!

ಮುಂಬೈ: ಬಾಲಿವುಡ್ ನಟಿ ಮಾಧುರಿ ದೀಕ್ಷಿತ್ ಬಹಳ ಸಮಯದ ನಂತರ ‘ಬಕೆಟ್ ಲಿಸ್ಟ್’ ಎಂಬ ಮರಾಠಿ ಸಿನಿಮಾದಲ್ಲಿ ಅಭಿನಯಿಸುತ್ತಿದ್ದಾರೆ. 24 ವರ್ಷಗಳ ನಂತರ ಮಾಧುರಿ ಈ ಚಿತ್ರದಲ್ಲಿ ತನ್ನ ಅಕ್ಕನ ಜೊತೆ ಸ್ಕ್ರೀನ್ ಶೇರ್ ಮಾಡಿಕೊಂಡಿರುವುದು ವಿಶೇಷ.

1994 ರಲ್ಲಿ ಬಿಡುಗಡೆಯಾದ ಹಮ್ ಆಪ್ಕೆ ಹೇ ಕೋನ್ ಚಿತ್ರದಲ್ಲಿ ಮಾಧುರಿಗೆ ಸಹೋದರಿಯಾಗಿ ರೇಣುಕಾ ಶಹಾಣೆ ನಟಿಸಿದ್ದರು. ಈಗ 24 ವರ್ಷಗಳ ಬಳಿಕ ಈ ಸಹೋದರಿಯರು ಮತ್ತೊಮ್ಮೆ ಜೊತೆಯಾಗಿ ನಟಿಸಿದ್ದಾರೆ. ಮರಾಠಿಯ ಬಕೆಟ್ ಲಿಸ್ಟ್ ಚಿತ್ರದಲ್ಲಿ ಅಕ್ಕನ ಜೊತೆ ಸ್ಕ್ರೀನ್ ಶೇರ್ ಮಾಡಿರುವುದು ಮಾಧುರಿಗೆ ಬಹಳ ಖುಷಿ ನೀಡಿದೆ.

ಈ ಚಿತ್ರದ ಪ್ರಮುಖ ಪಾತ್ರಕ್ಕಾಗಿ ಚಿತ್ರತಂಡ ರೇಣುಕಾ ಅವರನ್ನು ಅಪ್ರೋಚ್ ಮಾಡಿದ್ದನ್ನು ಕೇಳಿ ನನಗೆ ಬಹಳ ಸಂತೋಷವಾಯಿತು. ಆಗ ನಾನು ರೇಣುಕಾ ಈ ಪಾತ್ರಕ್ಕೆ ಪರ್ಫೆಕ್ಟ್ ಎಂದು ಚಿತ್ರತಂಡಕ್ಕೆ ಹೇಳಿದೆ. ನಂತರ ನಾನೇ ಸ್ವತಃ ರೇಣುಕಾಗೆ ಕರೆ ಮಾಡಿ ಚಿತ್ರದ ಪಾತ್ರದ ಬಗ್ಗೆ ಹೇಳಿದೆ. ಆಗ ರೇಣುಕಾ ಹಿಂದೆ ಮುಂದೆ ನೋಡದೆ ಒಪ್ಪಿಕೊಂಡರು ಎಂದು ಮಾಧುರಿ ತಿಳಿಸಿದ್ದಾರೆ.

ಹಮ್ ಆಪ್ಕೆ ಹೇ ಕೋನ್ ಚಿತ್ರದ ಚಿತ್ರೀಕರಣದಿಂದ ನಾವಿಬ್ಬರು ಆತ್ಮೀಯವಾಗಿದ್ದೇವೆ. ಚಿತ್ರದಲ್ಲಿ ನಾವಿಬ್ಬರು ಸಹೋದರಿಯರ ಪಾತ್ರವನ್ನು ನಿರ್ವಹಿಸಿದ್ದೇವು. ಆದರೆ ನಿಜ ಜೀವನದಲ್ಲೂ ನಾವು ಒಬ್ಬರಿಗೊಬ್ಬರು ಸಹೋದರಿಯರಂತೆ ಇದ್ದೇವೆ ಎಂದು ಮಾಧುರಿ ದೀಕ್ಷಿತ್ ಹೇಳಿದ್ದಾರೆ.

ಬಕೆಟ್ ಲಿಸ್ಟ್ ಚಿತ್ರ ಮಹಿಳಾ ಪ್ರಧಾನ ಚಿತ್ರವಾಗಿದ್ದು, ಚಿತ್ರವನ್ನು ತೇಜಸ್ಸ್ ಪ್ರಭಾ ವಿಜಯ್ ದೇವಸ್ಕರ್ ನಿರ್ದೇಶನ ಮಾಡುತ್ತಿದ್ದಾರೆ. ಸದ್ಯ ಈ ಚಿತ್ರ ಮೇ 25ರಂದು ಬಿಡುಗಡೆ ಆಗಲಿದೆ.